Leerder (16) in klaskamer doodgesteekArgieffoto Die departement van onderwys in die Oos-Kaap het ŉ span veiligheidskundiges na ŉ skool in Qumbu gestuur nadat ŉ leerder verlede week by dié skool met ŉ skerp voorwerp doodgesteek is. Mali Mtima, woordvoerder van die departement, het gesê ŉ 16-jarige leerder aan die Shawbury Secondary School in Qumbu, sowat 60 km noord van Mthatha, is Vrydag dood nadat hy in ŉ klaskamer met ŉ skerp voorwerp gesteek is. Nooddienste is na die skool ontbied en die leerder is na ŉ plaaslike gesondheidsentrum gehaas. Hy is egter by sy aankoms dood verklaar. Dit is die tweede sterfte van ŉ leerder wat onlangs in die munisipaliteitsdistrik OR Tambo Inland aangemeld is, het Fundile Gade, LUR vir onderwys in die Oos-Kaap, gesê. “ŉ Distrikspan is na die skool en gebied gestuur om saam met alle belanghebbendes te werk as deel van die bekamping van misdaad en geweld, asook om die saamneem van wapens skool toe te ontmoedig.”